Aquest any, es dotaran de 10M€ i es prioritzaran zones perjudicades pels aiguats del passat octubre i pel temporal Glòria.
Durant la recent presentació dels projectes dels ens locals que l'any passat van rebre aquests ajuts, a Aitona, la consellera d'Empresa i Coneixement ha assegurat que "el Govern català està al costat dels municipis turístics afectats pels aiguats del passat més d'octubre i pel temporal Gloria.
Per aquest motiu, aquests ajuts prioritzaran les zones més perjudicades per les inundacions i es donaran més punts als projectes presentats per les poblacions afectades".
Una altra novetat d'aquest 2020, que té com a objectiu afavorir la presentació de propostes de petit format, és que la inversió mínima del projecte passarà de 350.000€ a 300.000€.
La subvenció serà del 50% com en edicions anteriors.
Amb els Plans de Foment de Turisme, finançats gràcies als ingressos generats per l'Impost sobre Estades en Establiments Turístics (IEET), el Departament d'Empresa i Coneixement dona suport al territori i fomenta el reequilibri turístic.
Aquests ajuts són un estímul positiu per a la innovació en la creació de noves ofertes i per a la reconversió cap a un model de turisme descentralitzat i que busca oferir propostes interessants al llarg de tot l'any.
20 projectes han rebut 6M€ per incentivar el turisme a Catalunya
L'any passat, el Departament d'Empresa i Coneixement va destinar 6M€ per finançar projectes d'àmbit local a través dels plans de foment territorial del turisme amb l'objectiu de crear o rehabilitar infraestructures i espais turístics; recuperar itineraris; millorar la senyalització o donar suport a algunes iniciatives turístiques, entre altres.
Els ajuts es van atorgar a un total de 20 projectes i està previst que generin una inversió de 16,7M€.
La convocatòria del 2019 va proposar com a actuacions subvencionables aquelles adreçades a promoure la millora paisatgística i la lluita contra la pol·lució i la contaminació visual.
De la mateixa manera, es van puntuar les destinacions que utilitzessin els indicadors sostenibles de la plataforma MitoMed+, les que tenien una població per sota dels 1.000 habitants, les que no havien rebut cap pla de foment i les que apliquessin el Manual de senyalització de camins publicat per la Direcció General de Turisme (DGT).
També es va valorar si s'actuava sobre recursos que disposessin d'alguna declaració d'àmbit cultural o patrimonial.
D'altra banda, es va subvencionar fins el 50% dels projectes presentats amb un màxim de 400.000€ per projecte.
Més de 85,7M€ per dinamitzar turísticament Catalunya
Des de 2014, any en què es van posar en marxa els plans de foment territorial del turisme, i fins el 2019, la Generalitat haurà subvencionat o es trobaran en vies d'execució 100 projectes amb un import total de prop de 30,2M€.
Aquestes subvencions hauran propiciat que es posin en marxa projectes per valor de 85,7M€.
Aquesta línia d'ajuts va en sintonia amb el que proposen els eixos vertebradors del Pla Estratègic de Turisme de Catalunya 2018-2022: oferir una experiència turística excepcional, conquerir i retenir els clients adequats, atreure les inversions necessàries, implementar les millors pràctiques de turisme intel·ligent, millorar les condicions competitives i millorar la gestió turística del territori i el seu desenvolupament.
Aquests plans donen suport al territori i fomenten el reequilibri turístic i estan finançats gràcies als ingressos generats per l'Impost sobre les estades en establiments turístics (IEET).